《秋日过景光禄墓二首 其二》
元代·李溥光

金天一代盛豪华，梦断槐安事可嗟。破冢荒寒无发主，断碑零落在谁家。

颓垣斜日围秋草，宰树西风集暮鸦。閒客不堪来吊古，摩挲翁仲看苔花。

作者简介：溥光，字玄晖，大同人。自幼为头陀，号雪庵和尚。深究宗旨，好吟咏，善真行草书，尤工大字，与赵文敏公孟頫名声相埒，一时宫殿城楼扁额，皆出两人之手。亦善画，山水学关仝，墨竹学文湖州。